জম্মুর গৃহবন্দি নেতাদের মুক্তি দিয়েছে ভারত
স্থানীয় নির্বাচনকে সামনে রেখে প্রায় দুই মাস পর জম্মুর গৃহবন্দি নেতাদের মুক্তি দিয়েছে ভারত সরকার।
জম্মুর পরিস্থিতি শান্তিপূর্ণ হওয়ায় এ অঞ্চলের নেতাদের মুক্তি দেয়াসহ তাদের ওপর থেকে সব ধরণের নিষেধাজ্ঞা প্রত্যাহার করা হয়েছে। তবে, একই সময়ে গ্রেপ্তার কাশ্মীর নেতাদের এখনও গৃহবন্দি রাখার নির্দেশ বহাল থাকবে বলে জানিয়েছে কর্তৃপক্ষ।
এর আগে, এই অঞ্চলে পঞ্চায়েত সমিতির নির্বাচন আগামী ২৪শে অক্টোবর অনুষ্ঠিত হবে বলে ঘোষণা দেয় জম্মু-কাশ্মীর নির্বাচন কমিশনের প্রধান। এই নির্বাচনে প্রার্থী হিসেবে প্রায় ২৬ হাজার পঞ্চায়েত সদস্য অংশগ্রহণ করছেন।
উল্লেখ্য, চলতি বছরের ৫ই আগস্টে ৩৭০ অনুচ্ছেদ বিলুপ্তি করে জম্মু-কাশ্মীর রাজ্যকে দুটি কেন্দ্রশাসিত অঞ্চলে ভাগ করার সিদ্ধান্ত গ্রহণ করে মোদি সরকার। এরপরই এই অঞ্চলের অস্থিতিশীল পরিস্থিতি এড়াতে জম্মু-কাশ্মীরের সাবেক মুখ্যমন্ত্রী মেহবুবা মুফতি, ওমর আবদুল্লাহসহ বিভিন্ন রাজনৈতিক দলের নেতাদের গ্রেপ্তার করা হয়।